Ο **Κωνσταντίνος Σπυριδάκις** ήταν Ελληνοκύπριος πολιτικός, εκπαιδευτικός, λόγιος και συγγραφέας. Διετέλεσε Υπουργός Παιδείας της Κύπρου.

Βιογραφικά στοιχεία
-------------------

Ο Κωνσταντίνος Σπυριδάκις γεννήθηκε στη Λευκωσία το 1903. Αποφοίτησε από το Παγκύπριο Γυμνάσιο το 1919. Στη συνέχεια σπούδασε φιλολογία στο Πανεπιστήμιο Αθηνών (1919-1923). Το 1923 διορίστηκε καθηγητής στο Παγκύπριο Γυμνάσιο, όπου και δίδαξε έως το 1931. Την περίοδο 1931-1934 σπούδασε αρχαία ιστορία και κλασσική φιλολογία και φιλοσοφία στο Πανεπιστήμιο του Βερολίνου με υποτροφία της Αρχιεπισκοπής Κύπρου. Το 1934 αναγορεύθηκε διδάκτωρ στο Πανεπιστήμιο του Βερολίνου.

Ακολούθως υπηρέτησε ως καθηγητής (1934-1935), ως υποδιευθυντής (1935-1936) και ως γυμνασιάρχης (1936-1960) στο Παγκύπριο Γυμνάσιο. Ταυτόχρονα διετέλεσε μέλος του Εθναρχικού Συμβουλίου και του Γραφείου Εθναρχίας Κύπρου (1948-1960). Ακόμη, διετέλεσε μέλος της Επιτροπής Αποκαταστάσεως Ελλήνων Προσφύγων εις Κύπρον, κατά τη διάρκεια του Β΄ Παγκοσμίου πολέμου. Το 1954 διορίστηκε από την ελληνική κυβέρνηση ως αναπληρωτής (για την Κύπρο) του γενικού επιθεωρητή σχολών αλλοδαπής του Υπουργείου Παιδείας της Ελλάδας, ωστόσο ο διορισμός του ανακλήθηκε σύντομα λόγω αντιδράσεως των Βρετανών, που την εποχή εκείνη διοικούσαν την Κύπρο.

Το 1960 η Κύπρος ανακηρύχθηκε ανεξάρτητο κράτος. Κατά τη μεταβατική περίοδο 1959-1960 διορίστηκε πρόεδρος του Ελληνικού Εκπαιδευτικού Συμβουλίου και στη συνέχεια (1960-1965) πρόεδρος της Ελληνικής Κοινοτικής Συνελεύσεως. Στις 31 Μαρτίου 1965, με την ίδρυση του Υπουργείου Παιδείας, διορίστηκε Υπουργός Παιδείας στην Κυβέρνηση Αρχιεπισκόπου Μακαρίου Γ΄ 1960, αξίωμα το οποίο διατήρησε και στην Κυβέρνηση Αρχιεπισκόπου Μακαρίου Γ΄ 1968 μέχρι τις 30 Ιουνίου 1970.

Επιπλέον, ήταν ιδρυτής και πρόεδρος της Εταιρείας Κυπριακών Σπουδών (1936-1976). Ακόμη, ήταν εκ των ιδρυτών και πρόεδρος (1947-1976) του Ελληνικού Πνευματικού Ομίλου Κύπρου (ΕΠΟΚ), εκ των ιδρυτών και πρόεδρος (1962-1974) του Συνδέσμου Ελλήνων Φιλολόγων Κύπρου «Στασίνος», πρόεδρος της ΟΕΛΜΕΚ μεταξύ 1953 και 1959, και επίτιμος πρόεδρος της Εθνικής Εταιρείας Ελλήνων Λογοτεχνών Κύπρου και του Ομίλου Παιδαγωγικών Ερευνών Κύπρου. Επιπλέον, ήταν ιδρυτής του Κέντρου Επιστημονικών Ερευνών Κύπρου (1962).

Απεβίωσε το 1976.

Συγγραφικό έργο
---------------

Συνέγραψε άρθρα και μελέτες με ιστορικό, φιλολογικό και εκπαιδευτικό περιεχόμενο, τα οποία δημοσιεύθηκαν στα ετήσια δελτία της Εταιρείας Κυπριακών Σπουδών και σε άλλα έντυπα. Επίσης, εξέδωσε βιβλία με άρθρα και λόγους του.

Τιμητικές διακρίσεις
--------------------

Ο Κωνσταντίνος Σπυριδάκις δέχθηκε πολλές τιμητικές διακρίσεις: 

* μεγαλόσταυρος του Τάγματος του Φοίνικος (Ελλάδα)
* χρυσό και Αργυρό μετάλλιο Πατριαρχείου Ιεροσολύμων
* χρυσό μετάλλιο Γκαίτε (Μόναχο)
* αργυρό μετάλλιο Παντείου Σχολής
* χρυσό μετάλλιο Αποστόλου Βαρνάβα (Εκκλησία Κύπρου).

Επίσης, ανακηρύχθηκε σε αντεπιστέλλων εταίρος της Ακαδημίας Αθηνών, της Ιονίου Ακαδημίας και του Φιλολογικού Συλλόγου Παρνασσός. Αναγορεύθηκε σε επίτιμο διδάκτωρ του Πανεπιστημίου Θεσσαλονίκης. Ακόμη, αναγορεύθηκε σε επίτιμο μέλος της Επιστημονικής Εταιρείας Αθηνών, της Εταιρείας Μακεδονικών Σπουδών και της Ελληνικής Λαογραφικής Εταιρείας.

Παραπομπές
----------

1. 1 2  «Κατάλογος Ονομάτων Υπουργών και Υφυπουργών από την Ανακήρυξη της Δημοκρατίας». *www.cm.gov.cy*. Αρχειοθετήθηκε από το πρωτότυπο στις 27 Ιουλίου 2019. Ανακτήθηκε στις 27 Ιουλίου 2019.
2. 1 2 3 4 5 6 7 8 9 10 11 12 13 14 15 16 17 18 19 20 21 22  «Σπυριδάκις Κωνσταντίνος». *www.polignosi.com*. Αρχειοθετήθηκε από το πρωτότυπο στις 18 Μαρτίου 2020. Ανακτήθηκε στις 18 Μαρτίου 2020.
3. ↑  «Ο Δρ. Κ. Σπυριδάκις διωρίσθη Υπουργός Παιδείας». Γραφείο Τύπου και Πληροφοριών. 31 Μαρτίου 1965. Αρχειοθετήθηκε από το πρωτότυπο στις 2 Απριλίου 2020. Ανακτήθηκε στις 2 Απριλίου 2020.
4. ↑  «Πρώην Υπουργοί». *www.moec.gov.cy*. Υπουργείο Παιδείας, Πολιτισμού, Αθλητισμού και Νεολαίας (Κύπρος). Αρχειοθετήθηκε από το πρωτότυπο στις 2 Αυγούστου 2019. Ανακτήθηκε στις 2 Αυγούστου 2019.
5. ↑  «Ο πατέρας μου, Κωνσταντίνος Σπυριδάκις». 30 Ιανουαρίου 2022. Αρχειοθετήθηκε από το πρωτότυπο στις 30 Ιανουαρίου 2022. Ανακτήθηκε στις 30 Ιανουαρίου 2022.

Πηγές
-----

* «Σπυριδάκις Κωνσταντίνος». *www.polignosi.com*. Αρχειοθετήθηκε από το πρωτότυπο στις 18 Μαρτίου 2020. Ανακτήθηκε στις 18 Μαρτίου 2020.
* «Κωνσταντίνος Σπυριδάκις εκ Λευκωσίας (1936-1960)». Αρχειοθετήθηκε από το πρωτότυπο στις 18 Μαρτίου 2020. Ανακτήθηκε στις 18 Μαρτίου 2020.

| Πολιτικά αξιώματα
 |
| --- |
| Προκάτοχος- | **Υπουργός Παιδείας**31 Μαρτίου 1965 - 30 Ιουνίου 1970 | ΔιάδοχοςΦρίξος Πετρίδης |

|  |  |  |  |  |  |  |  |
| --- | --- | --- | --- | --- | --- | --- | --- |
| 

| π • σ • ε
Υπουργείο Παιδείας |
| --- |
|  |
| Διατελέσαντες υπουργοί | 
* Κωνσταντίνος Σπυριδάκις
* Φρίξος Πετρίδης
* Ανδρέας Κούρος
* Ανδρέας Μικελλίδης
* Χρυσόστομος Σοφιανός
* Νικόλαος Κονομής
* Πάνος Ιωάννου
* Στέλιος Κατσελλής
* Ανδρέας Χριστοφίδης
* Ανδρέας Φιλίππου
* Χριστόφορος Χριστοφίδης
* Κλαίρη Αγγελίδου
 |
|  |
| Διάδοχα υπουργεία | 
* Υπουργείο Παιδείας και Πολιτισμού (1993-2019)
* Υπουργείο Παιδείας, Πολιτισμού, Αθλητισμού και Νεολαίας (2019- )
 |

 |